Oberhofas

Oberhofas () – miestas Vokietijoje, Tiuringijos žemėje, Šmalkaldeno-Meiningeno apskrityje, žiemos sporto centras ir klimato kurortas. Oberhofe reguliariai rengiamos biatlono ir rogučių sporto tarptautinės varžybos, praeityje vyko ir slidinėjimo kroso (iki 2013 m.) bei šuolių su slidėmis ir šiaurės dvikovės (iki 2010 m.) tarptautinės varžybos. Miesto ekonomikos pagrindą sudaro turizmas. Po Erfurto ir Veimaro Oberhofas yra trečias labiausiai turistų lankomas Tiuringijos miestas (144 483 turistai 2016 m.). Miesto teisės nuo 1985 m.

Geografija 
Oberhofas įsikūręs Tiuringijos Miško kalnuose, 37 km į pietvakarius nuo Erfurto. Miestas išsidėstęs plynaukštėje, todėl užstatytoje miesto dalyje reljefas gana lygus. Apie 4 km į pietvakarius nuo miesto yra du didžiausi Tiuringijos kalnai – 983 m aukščio Bėrbergas ir 978 m aukščio Šnėkopfas. Miestą supa miškai, daugiausiai – eglynai.

Istorija 
Pirmąkart minimas 1470 m. Priklausė įvairioms kunigaikštystėms, nuo 1826 iki 1918 m. buvo Saksonijos-Koburgo-Gotos kunigaikštystės sudėtyje. Iki XIX a. pabaigos buvo nedidelė gyvenvietė. Oberhofo raidą paskatino 1884 m. per gyvenvietę nutiestas Noidytendorfo (Erfurto)–Ritšenhauzeno geležinkelis – Oberhofą pradėjo lankyti slidininkai ir kiti turistai. XX a. pradžioje tapo žiemos sporto centru. Pastatyti slidžių tramplinai, ledo trasa, įrengtos kalnų slidinėjimo trasos su keltuvais, įrengta biatlono trasa ir pastatytas stadionas. 2009 m. atidaryta uždara dirbtinio sniego slidinėjimo arena.

Sporto arenos 

Kanclersgrundo šuolių su slidėmis tramplinai (), 3 km į pietvakarius nuo Oberhofo. Didysis tramplinas (K 120) pastatytas 1961 m., normalusis (K 90) – 1987 m. Nuo 1989 iki 2010 m. tramplinuose buvo rengiamos šuolių su slidėmis ir šiaurės dvikovės pasaulio taurės etapų varžybos, vėliau dėl tramplinų nusidėvėjimo neberengtos. Abu tramplinai renovuoti 2013–15 m.

Vadebergo šuolių su slidėmis tramplinai (). 4 tramplinai, naudojami jaunųjų sportininkų treniruotėms ir varžyboms.

Renšteigo Lotto Thuringia Arena () – biatlono stadionas, 2,5 km į vakarus nuo Oberhofo, 814 m vjl. Pastatytas 1982 m., 2001–03 m. perstatytas, talpina 13 000 žiūrovų. Dar 12 000 žiūrovų vietų – trasoje. Stadione 2008–13 m. vyko slidinėjimo pasaulio taurės, 2003–10 m. – šiaurės dvikovės pasaulio taurės etapų varžybos, 2004 m. – biatlono pasaulio čempionatas, nuo 1984 m. kasmet vyksta biatlono pasaulio taurės etapų varžybos. Oberhofo biatlono trasa laikoma viena iš sunkiausių pasaulio taurės varžybų trasų, o pačios varžybos – vienos iš lankomiausių.

Oberhofo ledo trasa (), 1,5 km į šiaurės vakarus nuo Oberhofo. Atidaryta 1971 m., tuo metu buvo tik antra dirbtinė ledo trasa pasaulyje. Rekonstruota 1996 ir 2002 m. Laikoma greita ir tehniškai sudėtinga trasa. 1973, 1985 ir 2008 m. joje vyko pasaulio rogučių sporto čempionatai, nuo 1983 m. beveik kasmet vyksta rogučių sporto pasaulio taurės etapų varžybos. Nepritaikyta bobslėjaus varžyboms, naudojama tik treniruotėms.

Uždara, dirbtinio sniego Oberhofo slidinėjimo arena (), atidaryta 2009 m., naudojama slidinėjimo kroso ir biatlono treniruotėms. Slidinėjimo trasos ilgis 1754 m.

Dėl klimatinių ypatumų Oberhofe žiemą vykstančioms varžyboms charakteringi dažni rūkai.

Turizmo objektai 
 Rennsteiggarten Oberhof kalnų floros botanikos sodas, turintis apie 4000 augalų rūšių iš įvairių pasaulio kalnų regionų.

Galerija

Miestų partnerystė 
  Vinterbergas, Vokietija
  Bad Noištatas prie Zalės, Vokietija
  Lilehameris, Norvegija

Išnašos

Šaltiniai 
 

Tiuringijos miestai
Vokietijos kurortai